"พรเทพ พรประภา" นั่งเก้าอี้ประธานบอร์ดแบงก์กรุงเทพ จัดปันผล 4.5 บาท/หุ้น
บอร์ดแบงก์กรุงเทพ (BBL ) ไฟเขียวตั้ง "พรเทพ พรประภา" นั่งเก้าอี้ประธานกรรมการธนาคาร  โดยมีผลตั้งแต่วันที่ 23 ก.พ.66 รวมถึงอนุมัติแจกปันผลหุ้นละ 4.5 บาท/หุ้น พร้อมจ่าย 12 พ.ค.66
24 ก.พ. 2566

ทางธนาคารกรุงเทพ แจ้งผ่านตลาดหลักทรัพย์แห่งประเทศไทย (ตลท.) ว่า ที่ประชุมคณะกรรมการธนาคารฯ มีมติแต่งตั้ง นายพรเทพ พรประภา ให้ดำรงตำแหน่ง ประธานกรรมการธนาคาร โดยให้มีผลตั้งแต่วันที่ 23 กุมภาพันธ์ 2566 เป็นต้นไป
  
ด้านนายชาติศิริ โสภณพนิช กรรมการผู้จัดการใหญ่ ธนาคารกรุงเทพ แจ้งมติที่ประชุมคณะกรรมการธนาคาร ครั้งที่ 2/2566 เมื่อวันที่ 23 กุมภาพันธ์ 2566 เห็นชอบให้จ่ายเงินปันผลสำหรับผลการดำเนินงานประจำปี 2565 สำหรับหุ้นสามัญ ในอัตราหุ้นละ 4.50 บาท รวมเป็นเงินทั้งสิ้น 8,589,793,023.00 บาท
 
โดยเป็นเงินปันผลที่จ่ายจากกำไรสะสม ซึ่งธนาคารได้จ่ายเงินปันผลระหว่างกาลไปแล้ว ในอัตราหุ้นละ 1.50 บาท เมื่อวันที่ 23 กันยายน 2565 และจะจ่ายเงินปันผลงวดสุดท้ายอีกในอัตราหุ้นละ 3.00 บาท ในวันที่ 12 พฤษภาคม 2566 โดยกำหนดรายชื่อผู้ถือหุ้นที่มีสิทธิได้รับเงินปันผลในวันที่ 24 เมษายน 2566